**ЕТИЧКИ КОДЕКС**

 **ОМБУДСМАНА СРБИЈЕ**

1.- Овим Етичким кодексом утврђују се основни принципи које треба да прихвате омбудсмани, односно заштитници грађана у Републици Србији, према сопственој савести а које принципе ће остваривати у активностима из свог делокруга рада које су усмерене на заштиту људских, грађанских и мањинских права и остваривању правне сигурности.

2.- Oмбудсмани, односно заштитници грађана у Републици Србији ће своју функцију остваривати у првом реду држећи се принципа независности, односно неће дозволити никакве активности које угрожавају да по питањима заштите људских, грађанских и мањинских права и другим питањима из своје надлежности, буду потпуно независни у свом деловању, те да ће се руководити принципима који су утврђени Уставом Републике Србије и Законом.

3.- У остваривању своје функције омбудсмани, односно заштитници грађана у Републици Србији ће се руководити принципом правичности. У свим поступањима која се тичу заштите права грађанки и грађана омбудсмани, односно заштитници грађана у Републици Србији, неће се само задржати на испитивању да ли је одређено поступање органа или служби формално у складу са одредбама закона или на закону заснованих прописа, већ ће размотрити и да ли је крајњи резултат поступање органа или служби правичан за странку која им се обратила за заштиту својих права. Уколико установи да је поступање органа или служби било формално исправно али неправично за странку омбудсмани, односно заштитници грађана ће сагледати узрок за такав резултат и у случају да оцене да је то потребно иницираће измену прописа или праксе која је довела до неправичности.

4.- Вршећи послове на заштити права грађанки и грађана омбудсмани, односно заштитници грађана у Републици Србији ће посебно ценити и да ли је поступање органа или служби било не само засновано на закону или на подзаконском акту, већ ће посебно сагледати и да ли је поступање органа или службе било најцелисходније за оставривање права странке у поступку.

5.- Омбудсмани, односно заштитници грађана у Републици Србији ће се посебно старати о остваривању принципа поверљивости у највећој могућој мери, посебно водећи рачуна о очувању интегритета припадника угрожених друштвених група. Омбудсмани, односно заштитници грађаан у Републици Србији ће одбацити све евентуалне захтеве за повреду тајности и поверљивости без обзира од кога потичу, па чак и ако су упућени од највиших органа власти. Поверљивост као принцип је један од темељних принципа на којима почива интегритет ове институције и као такав ће бити од посебног интереса и под посебном заштитом свих омбудсмана, односно заштитника грађана у Републици Србији.

6.- У свом раду и деловању и остваривању функције омбудсмани, односно заштитници грађана у Републици Србији ће у свему поступати савесно и стручно, настојећи да у сваком предмету у којем поступају обезбеде стручност у складу са највишим правним стандардима.

7.- Ради што потпунијег остваривања своје функције омбудсмани, односно заштитници грађана у Републици Србији ће тежити сталном стручном усавршавању и стицању нових знања и вештина као и усавршавању већ постојећих.

8.- Један од циљева којем теже омбудсмани, односно заштитници грађана у Републици Србији је унапређење рада и деловања управе и служби у јединицама локалне самоуправе, као и на другим нивоима власти, те ће се у оставривању наведеног циља ангажовати у активностима на стручном усавршавању запослених у управи и службама, однсно сарађивати са њима по овом питању.

9.- У поступцима који се буду водили пред институцијом омбудсмана, односно заштитника грађана у Републици Србији, као и у свим случајевима оставривања и заштите права грађанки и грађана, ове институције ће се старати да се грађанкама и грађанима што тачније и потпуније представе све околности везане за њихов случај, те ће се старати да грађанке и грађани у потпуности разумеју своју ситуацију. Посебно ће се водити рачуна да се грађанкама и грађанима не ставрају лажне наде у случајевима када њихово обраћање не може да има резултат којем се они надају и који очекују.

10.- Омбудсмани, односно заштитници грађана у Републици Србији ће се старати да о свом раду редовно извештавају јавност, те да на тај начин поспешују свој рад а тиме и бољи рад управе и служби и постизање веће правне сигурности. Што потпуније информисање јавности о раду ових институција има непроцењиви значај у оставривању и заштити права грађанки и грађана као и у остваривању што већег степена правне сигурности у нашем друштву а тиме и његовом укупном напретку.

11.- Посебну пажњу омбудсмани, односно заштитници грађана у Републици Србији ће посветити превентивном деловању у појединим питањима за која се укаже да су од ширег значаја, односно да се тичу већег броја грађанки и грађана, те посебно указивати на случајеве који могу довести до повреде права. Оваквим превентивним деловањем омбудсмани, односно заштитници грађана у Републици Србији ће бити у прилици да потпуније остварују своју функцију и то више него пасивним приступом чекајући појединачна обраћања.

12.- Сарадња Заштитника грађана Републике Србије, Покрајинског заштитника грађана-Омбудсмана и локалних омбудсмана, не само у складу са одредбама Закона и Покрајинске одлуке, већ и на ширем плану на укупном унапређењу праксе поступања и унапређењу заштите људских, грађанских и мањинских права, мора бити јасно опредељење сваке од ових институција, односно органа, у Републици Србији. Сарадња ће се такође остваривати и са свим институцијама које имају контролно надзорне функције.

13.- Омбудсмани, односно заштитници грађана у Републици Србији ће се посебно старати о оставривању принципа забране дискриминације и то не само у раду институције, већ ће тај принцип промовисати код свих органа управе и служби које контролишу.

14.- У свом раду и деловању, односно оставривању функције, као и понашањем ван радног времена и службеног поступања, омбудсмани, односно заштитници грађана у Републици Србији ће се увек понашати на начин да очувају морални интегритет институције, односно уздржаваће се од било каквих активности или учешћа у активностима, која нарушавају углед институције и носилаца функције. Посебно ће омбудсмани, односно заштитници грађана у Републици Србији уздржавати од било каквих активности везаних за политичко деловање.

15.- Омбудсмани, односно заштитници грађана у Републици Србији ће такође посветити посебну пажњу облачењу и то на начин да одећа и обућа буде у свему примерена значају институције коју представљају те да ни на који начин не угрожавају интегритет исте.

16.- Етички кодекс омбудсмана Србије усмерен је у првом реду на дефинисање основних принципа којих ће се придржавати омбудсмани, односно заштитници грађана у Републици Србији и то не само они као носиоци функција већ и њихови заменици. Запослени у овим институцијама у Републици Србији такође ће настојати да у свом раду поштују принципе који су установљени овим кодексом.

18.-Удружење омбудсмана Србије ће пратити примену овог кодекса те ће се старати о промоцији и популаризацији истог а по потреби предузимати мере и поступке везано за његову што потпунију и бољу примену.

19.- У случају евентуалне повреде принципа који су установљени овим Етичким кодексом омбудсмана Србије, свако има право указати на ту чињеницу повреде уз указивање на конкретне чињенице везано за повреду. О указивању на наведене повреде одговарајућа притужба се доставља Уружењу омбудсмана Србије најкасније у року од 30 дана од дана настале повреде.

20.- Удружење омбудсмана Србије ће по поднетој притужби везано за кршење принципа овог Етичког кодекса сагледати све релевантне чињенице, те уколико установи да презентоване чињенице или околности указују на то да се може основано претпоставити да је до дошло до повреде принципа Етичког кодекса кривицом носиоца функције, заменика или запосленог у институцији, може одлучити да се покрене поступак за утврђивање повреде принципа који су утврђени овим Етичким кодексом.

За спровођење поступка за утврђивање повреде принципа Етичког кодекса формира се посебан Етички одбор Удружења омбудсмана Србије. Етички одбор именује Управни одбор Удружења омбудасмана Србије. Етички одбор се састоји од три члана од којих се један именује за председника Етичког одбора. Етички одбор бира се на мандатни период од четири године.

Етички одбор ће донети посебан Правилник о поступку утврђивања повреда Етичког кодекса Удржења омбудсмана Србије и изрицању мера по утврђеним повредама.

Етички одбор о свом раду подноси редовни годишњи извештај Управном одбору Удружења најкасније до 31. марта текуће године за претходну календарску годину.

21.- Овај Етички кодекс усвојен је на седници Управног одбора Удружења омбудсмана Србије дана 30. juna 2020. године и објавиће се на интернет страници Удружења даном доношења а примењује од дана објављивања.

 Председница

 Управног одбора

 Јелена Стојковић Соколовић